ઔદ્યોગિક ક્ષેત્રના કર્મચારીઓની માપણી કરવાની નવી પદ્ધતિ રોજગાર ડેટાના સુસ્થાપિત સ્રોત દ્વારા બતાવવામાં આવતા વલણોથી વિરુદ્ધ જાય છે અને તેને વર્તમાન સરકાર પોતાના હિતમાં પ્રમોટ કરી રહી છે. 25 એપ્રિલ, 2018 ના રોજ એમ્પ્લોઇઝ પ્રોવિડન્ટ ફંડ ઓર્ગેનાઇઝેશન (ઇપીએફઓ), એમ્પ્લોઇઝ સ્ટેટ ઇન્શ્યોરન્સ કોર્પોરેશન (ઇએસઆઇસી) અને પેન્શન ફંડ રેગ્યુલેટરી એન્ડ ડેવલપમેન્ટ ઓથોરિટી (પીએફઆરડીએ) એ "પેરોલ" રિપોર્ટિંગ પર આધારીત ઔપચારીક રોજગાર અંગેના ડેટા પ્રકાશિત કર્યા હતા. જાન્યુઆરીમાં કેન્દ્રિય બજેટના પખવાડિયા પહેલા બહાર પાડવામાં આવેલા રિપોર્ટની જેમ જ અતિ મહત્વની એવી કર્ણાટક વિધાનસભાની નિર્ણાયક ચૂંટણી પહેલાના પખવાડિયામાં આ ડેટા જાહેર કરવામાં આવ્યા હતા. આ અભ્યાસમાં ઇપીએફઓ, ઇએસઆઇસી અને નેશનલ પેન્શન સ્કીમ (એનપીએસ)ના વહીવટી રેકોર્ડનો ઉપયોગ કરવામાં આવ્યો હતો. વડાપ્રધાન અને નાણામંત્રીએ આ અંદાજોનો 2017-18માં અર્થતંત્રમાં સાત લાખ નવી રોજગારીના સર્જનના દાવાને પુષ્ટિ માટે અને અર્થતંત્રના ખૂબ ઊંચા આર્થિક વિકાસ છતાં પણ રોજગારીના સર્જનમાં નિષ્ફળતા મળી રહી હોવાની હકીકત તરફ ધ્યાન હટાવી લેવા માટે ઉપયોગ કર્યો હતો.